15 yilda 1,5 mlrd dollar koreys investitsiyalari o‘zlashtirildi

Toshkentda “O‘zbek–Koreya” biznes forumi davomida berilgan ma’lumotlarga ko‘ra, hozirgi vaqtda O‘zbekiston va Koreya o‘rtasida 200 dan ortiq bitim imzolangan. Bu haqda UzReport xabar berdi.

So‘nggi 15 yil davomida Davlat investitsiya dasturi doirasida 1,5 milliard AQSh dollaridan ziyod koreys investitsiyalari o‘zlashtirildi. Bugungi kunda O‘zbekistonda 418 ta o‘zbek-koreys qo‘shma korxonasi, shu jumladan, 100 foizli koreys sarmoyasiga asoslangan 68 ta korxona faoliyat yuritmoqda.  Tashqi iqtisodiy aloqalar, investitsiyalar va savdo vazirligida 78 ta Koreya kompaniyasi vakolatxonasi akkreditatsiyadan o‘tgan.
– Koreys hamkorlarimiz bilan  amalga oshirayotgan muvaffaqiyatli  loyihalardan biri bu Navoiyda tashkil etilgan multimodal logistika markazidir. – deydi O‘zbekiston Respublikasi Tashqi iqtisodiy aloqalar, investitsiyalar va savdo vaziri o‘rinbosari Shavkat To‘laganov. – Unga ko‘ra, Korean Air  kompaniyasi bilan hamkorlikda ushbu logistika markazi orqali yiliga 100 ming tonna yuk tashilmoqda. Bu boradagi  hamkorlikni davom ettirish maqsadida 2013-yil dekabr oyida Korean Air bilan tuzilgan shartnoma yana uzaytirildi. Unga ko‘ra, yuk tashish hajmi 300 ming tonnaga yetkaziladi.
Biznes forumda  eksport operatsiyalari hajmini oshirish, O‘zbekistonda ishlab chiqarilgan mahsulotlarni Koreya bozorida  ilgari surish, bu borada xususiy biznes imkoniyatlaridan kengroq foydalanishga doir  ko‘plab masalalar muhokama qilindi.